ஆவணி

காலக்கணிப்பில் தமிழர் வழக்கப்படி, ஆண்டின் ஐந்தாவது மாதம் ஆவணி () ஆகும். இம்மாதத்தை தமிழில் மடங்கல், கார் என்ற பெயர்களாலும் அழைப்பர். சூரியன் சிங்க இராசியுட் புகுந்து அங்கே வலம் வரும் காலமான 31 நாள், 02 நாடி, 10 விநாடிகளைக் கொண்டதே இம் மாதமாகும். வசதிக்காக இந்த மாதம் 31 நாட்களை உடையதாகக் கொள்ளப்படும்.

ஆவணி மாதங்களில் மாரியம்மனுக்கு ஆவணி விரதம் இருக்கும் பழக்கம் தமிழ்நாட்டில் உள்ளது. ஆன்மீக ரீதியாக ஆவணி மாதம் பல்வேறு முக்கியப் பண்டிகைகளைக் கொண்டுள்ளது. உலகெங்கும் வாழும் இந்துக்களால் மிகச் சிறப்பாகக் கொண்டாடப்படும் விநாயகர் சதுர்த்தி இம்மாதத்தில்தான் வருகிறது. களிமண்ணால் செய்யப்பட்ட பிள்ளையார் சிலைகளை இல்லங்களில் வைத்து வழிபட்டு, நீர் நிலைகளில் கரைக்கும் வழக்கம் தொன்றுதொட்டு உள்ளது. மேலும், மகாவிஷ்ணுவின் அவதாரமான கிருஷ்ணர் பிறந்த தினமான கோகுலாஷ்டமி அல்லது ஸ்ரீ கிருஷ்ண ஜெயந்தி இம்மாதத்தில் வெகுவிமரிசையாகக் கொண்டாடப்படுகிறது. பிராமணர்கள் மற்றும் பூணூல் அணியும் பழக்கம் உள்ளவர்கள் தங்கள் பூணூலை மாற்றிக்கொள்ளும் ஆவணி அவிட்டம் எனும் சடங்கும், அதன் தொடர்ச்சியாகச் செய்யப்படும் காயத்ரி ஜபமும் இம்மாதத்தின் பௌர்ணமி காலத்தில் நிகழ்கின்றன. கேரள மக்களின் அறுவடைத் திருவிழாவான ஓணம் பண்டிகையும் பெரும்பாலும் ஆவணி மாதத்திலேயே அமைகிறது.

இலக்கியம் மற்றும் வரலாற்றில் ஆவணி மாதம் கலைகளின் மாதமாகப் போற்றப்படுகிறது. மதுரையில் சொக்கநாதப் பெருமான் நிகழ்த்திய அறுபத்து நான்கு திருவிளையாடல்களில் சில முக்கிய நிகழ்வுகள் ஆவணி மூலத் திருவிழாவாக மதுரையில் கொண்டாடப்படுகின்றன.  சிவனின் திருவிளையாடல்களில் ஒன்றான பிட்டுக்கு மண் சுமந்த கதை ஆவணி மாதத்தில் விழாவாக கொண்டாடப்படுகிறது.

தமிழ் மாதங்கள்

இவற்றையும் பார்க்கவும்
 சந்திர மாதம்
 காலக்கணிப்பு முறைகள்
 இந்திய வானியல்
 ஆவணி அவிட்டம்
 ஆவணி சதுர்த்தி
 ஆவணி மூலம்

 மேற்கோள்கள் 

வெளியிணைப்புகள்
ஆங்கில தேதியிலிருந்து தமிழ் தேதி வருவித்தல்
தமிழ் நாட்காட்டி 

பகுப்பு:தமிழ் மாதங்கள்